‘Spioenasiebande’-saak: Zuma, NVG se regspanne gee toeDie appèlhof in Bloemfontein. Foto: ANA Zuma en die Nasionale Vervolgingsgesag (NVG) se regsverteenwoordigers het toegegee dat die besluit om die aanklagte teen Zuma te laat vaar irrasioneel was. Zuma en die NVG het die appèlhof genader nadat die hooggeregshof in Pretoria in April 2016 beslis het dat 783 strafregtelike aanklagte weer teen die president ingestel moet word. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg op aanklagte van korrupsie, rampokkery, geldwassery en bedrog nie. Zuma was ten tyde hiervan in ŉ magstryd met die voormalige president, Thabo Mbeki, gewikkel. Mpshe het die saak laat vaar nadat hy na die bandopnames, gesprekke tussen Bulelani Ngcuka, Mpshe se voorganger, en Leonard McCarthy, hoof van die Skerpioene, geluister het. Mpshe was glo van mening dat McCarthy die proses vir verskuilde doeleindes gebruik het, naamlik ŉ politieke komplot om glo te verhoed dat Zuma president word. Volgens die DA was Mpshe se besluit irrasioneel, onredelik en geneem met ŉ verskuilde politieke agenda. Zuma en die NVG se regsverteenwoordigers het Donderdag met ywer probeer om die hof te oorreed om die aansoek om appèl toe te staan. Daar is aanvanklik twee dae toegestaan vir die saak om aangehoor te word, maar teen middagete is die voorleggings afgehandel. Die NVG se regsverteenwoordigers het toe reeds toegegee dat Mpshe “die verkeerde mag” gebruik het om die aanklagte teen Zuma te laat vaar. Adv. Kemp J. Kemp, Zuma se regsverteenwoordiger, het dieselfde toegewing gemaak. Die res van die verrigtinge het gefokus rondom argumente wat volgende moet gebeur rakende regstappe teen Zuma. “As die besluit om te vervolg nie uitgedaag word nie en die poging om dit ongedaan te maak ongeldig bevind word, wat is die gevolg?” het regter Navsa gevra. Kemp het toegegee dat die besluit om Zuma aan te kla dan steeds geldig is, maar het daarop gewys dat dit nie beteken hofverrigtinge teen Zuma kan sommer net weer begin word waar dit voorheen geëindig het nie. Uitspraak is voorbehou.